SKRIFTLIG FORESPØRGSEL P-1432/01

af Monica Frassoni (Verts/ALE) til Kommissionen

(11. maj 2001)

Om: Is Arenas: golfbanerne er stadig åbne trods den begrundede udtalelse

Den 9. februar afgav Europa-Kommissionen en begrundet udtalelse som følge af den dårlige gennemførelse af habitat-direktiv 92/43 i området Is Arenas, Narbolia, Sardinien, hvor der var opført en golfbane uden en passende miljørisikovurdering. Selv om de tidsfrister, der skulle overholdes i henhold til den begrundede udtalelse, er udløbet, er golfbanen regelmæssigt åben om onsdagen, lørdagen og søndagen, jf. udtalelser i månedsbladet La Gazzetta Sarda (marts 2001) fra Pier Maria Pelló, der administrerer selskabet Is Arenas. Selskabet Is Arenas meddeler, at golfbanen er åben hele året, må alle dage, også mandag, og har berammet en normal afvikling af 17 (sytten) golfturneringer fra maj til slutningen af dette år [http://www.isarenas.it].

Ejendomsselskabets internetside viser følgende strukturer, som allerede eksisterer: golfbane med 18 huller par 72, 3 par 3-huller og øvebane, klubhus med restaurant og omklædningsrum.

For at sikre vandforsyningen til golfbanen har ejendomsfirmaet opført mindst 24 kunstige brønde, som alle er beliggende inden for området af fællesskabsinteresse ITB002228 Is Arenas, ved hjælp af boringer, som er mere end 200 meter dybe, uden at der er installeret vandmålere til kontrol af vandforbruget.

I den begrundede udtalelse bekræftes den alvorlige risiko for eventuel forurening af grundvandet, dels som følge af et forsaltningsfænomen, som allerede ifølge ejendomsfirmaet er ved at finde sted, og dels på grund af de pesticider og kemiske gødningsmidler, der anvendes til vedligeholdelse af green'en med fare for hele området af fællesskabsinteresse og dets tre prioriterede naturlige levesteder.

Mener Kommissionen ikke, at det er nødvendigt at lukke golfbanerne for at bevare området af fællesskabsinteresse fra en uafhjælpelig forringelse?

Hvilke foranstaltninger agter Kommissionen at træffe for at få udbedret de miljømæssige ødelæggelser, der er en følge af skovrydningen med henblik på anlæggelsen af golfbanerne og vandforsyningerne her til?

Hvilke foranstaltninger agter Kommissionen at træffe for at få de offentlige myndigheder, der er ansvarlige for tilladelsen til at opføre golfanlæggene, nemlig regionen Sardinien og kommunen Narbolia, til at trække deres afgørelser tilbage (kommunal byggetilladelse af 25. februar og 21. maj 1999, regionalafgørelse nr. 899 af 14. april 2000)?

Svar afgivet på Kommissionens vegne af Margot Wallström

(20. juni 2001)

De oplysninger, der ærede medlem omtaler, vedrører forhold, der er genstand for en åben overtrædelsesprocedure i medfør af EF-traktatens artikel 226 (tidl. artikel 169). Indholdet af en overtrædelsesprocedure er fortroligt. Kommissionen er i færd med at vurdere de italienske myndigheders svar på den begrundede udtalelse.

Kommissionen har ikke beføjelse til at udstede pålæg til medlemsstaternes myndigheder. Hvis Kommissionen finder, at en medlemsstat har overtrådt fællesskabsretten, kan den indlede en overtrædelsesprocedure: den kan formelt anmode medlemsstaten om at forelægge den oplysninger og bemærkninger om en given sag (åbningsskrivelse); den kan afgive en begrundet udtalelse gående ud på, at den pågældende medlemsstat ikke har opfyldt sine forpligtelser i henhold til EF-traktaten, og den kan bringe sagen for

Domstolen. Domstolens afgørelser afgør imidlertid kun, om der har fundet en overtrædelse sted. Domstolen kan hverken ophæve en national bestemmelse, der strider med fællesskabsretten, eller tvinge en national myndighed til at imødekomme en anmodning fra en enkeltperson, eller pålægge en medlemsstat at betale erstatning til personer, der har lidt skade som følge af en overtrædelse af fællesskabsretten. Kun de nationale domstole kan udstede pålæg til nationale myndigheder og ophæve nationale afgørelser. Det er også kun de nationale domstole, der i givet fald har beføjelse til at pålægge en medlemsstat at erstatte tab, som enkeltpersoner har lidt som følge af en overtrædelse af fællesskabsretten, der tilskrives den pågældende medlemsstat.

Hvad angår spørgsmål vedrørende miljøskader, hensvises det ærede medlem til svaret på skriftlig forespørgsel E-1038/2000(1).

(1) EFT C 89 E af 20.3.2001.